Tarybos Reglamentas (EB) Nr. 155/2003
2003 m. sausio 27 d.
iš dalies keičiantis antidempingo priemones, įvestas Tarybos reglamentu (EB) Nr. 1824/2001 importuojamiems pakartotinai neužpildomiems dujiniams kišeniniams žiebtuvėliams su akmenukais, kurių kilmės šalis yra Kinijos Liaudies Respublika ir Taivanas
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių [1] (pagrindinis reglamentas), ypač į jo 11 straipsnio 3 dalį,
atsižvelgdama į su Patariamuoju komitetu pasikonsultavusios Komisijos pasiūlymą,
kadangi:
A. PROCEDŪRA 1. Galiojančios priemonės
1) 2001 m. rugsėjį Taryba Reglamentu (EB) Nr. 1824/2001 [2] įvedė galutinius antidempingo muitus importuojamiems pakartotinai neužpildomiems dujiniams kišeniniams žiebtuvėliams su akmenukais, kurių kilmės šalis Kinijos Liaudies Respublika (KLR) ir Taivanas. Muitai buvo įvesti specifinio muito forma.
2. Inicijavimas
2) 2002 m. birželio 13 d. Komisija oficialiu pranešimu (Pranešimas apie inicijavimą), paskelbtu Europos Bendrijų oficialiajame leidinyje [3] pranešė, kad pradeda dalinį laikiną antidempingo priemonių, taikomų į Bendriją importuojamiems pakartotinai neužpildomiems dujiniams kišeniniams žiebtuvėliams su akmenukais, kurių kilmės šalis KLR ir Taivanas, peržiūrą.
3) Peržiūra buvo pradėta Komisijos iniciatyva, siekiant ištirti galiojančių priemonių tinkamumą. Dabartinė priemonė, t. y. specifinio muito forma įvestas muitas, netinka tais atvejais, kai importuojamos prekės sugadinamos prieš jas išleidžiant į laisvą apyvartą.
3. Tyrimas
4) Komisija oficialiai eksportuojantiems gamintojams, importuotojams, tuo suinteresuotiems žinomiems naudotojams bei jų asociacijoms, atitinkamų eksportuojančių šalių atstovams ir Bendrijos gamintojams pranešė apie procedūros inicijavimą. Suinteresuotoms šalims buvo suteikta proga raštu išreikšti savo nuomonę ir per pranešime apie inicijavimą nustatytą laikotarpį pateikti prašymą dėl svarstymo.
5) Daug atitinkamų šalių eksportuojančių gamintojų, o taip pat Bendrijos gamintojų ir Bendrijos importuotojų/prekybininkų raštu išreiškė savo nuomonę. Visoms šalims, kurios per nustatytą laikotarpį pateikė prašymus ir kurios nurodė, kad yra ypatingos priežastys dėl kurių jos turi būti išklausytos, buvo suteikta galimybė būti išklausytoms.
6) Komisija surado ir patvirtino visą informaciją, būtiną galiojančių priemonių tinkamumui nustatyti.
B. TYRIMO REZULTATAI
7) 1993 m. liepos 2 d. Komisijos reglamento (EEB) Nr. 2454/93 [4], išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas 145 straipsnis numato dėl muitinės vertės nustatymo faktiškai sumokėtos ar mokėtinos už prekes proporcingumo taisyklės taikymą tuo atveju, kai prekės buvo sugadintos prieš jas išleidžiant į laisvą apyvartą.
8) Siekiant išvengti apmokestinimo per dideliu antidempingo muitu, sugadintų prekių atveju specifinis muitas turi būti sumažinamas procentiniu dydžiu, kuris atitinka faktiškai sumokėtos ar mokėtinos kainos proporcingumo taisyklę. Pagal Bendrijos muitinės kodekso nustatytas nusistovėjusias taisykles, muitinė vertė sumažinama procentine dalimi, kuri atitinka faktiškai sumokėtos ar mokėtinos kainos proporcingumo taisyklę.
9) Nė viena suinteresuota šalis nepateikė jokių šiam pasiūlymui prieštaraujančių komentarų ar argumentų.
10) Todėl padaryta išvada, kad suinteresuotoms šalims nepateikus jokių pagrįstų argumentų tais atvejais, kai prekės buvo sugadintos prieš jas išleidžiant į laisvą apyvartą, ir todėl faktiškai sumokėtos ar mokėtinos kainos yra proporcingos muitinės vertės nustatymui, specifinis muitas sumažinamas procentine dalimi, kuri atitinka faktiškai sumokėtos ar mokėtinos kainos proporcingumo taisyklę.
PRIĖMĖ ŠĮ REGLAMENTĄ:
1 straipsnis
Tarybos Reglamento (EB) Nr. 1824/2001 3 straipsnis pakeičiamas šiuo tekstu:
"3 straipsnis
1. Tais atvejais, kai prekės buvo sugadintos prieš jas išleidžiant į laisvą apyvartą ir todėl faktiškai sumokėta ar mokėtina kaina yra proporcinga muitinės vertės nustatymui, vadovaujantis Komisijos reglamento (EEB) Nr. 2454/93 145 straipsniu, antidempingo muito suma, apskaičiuojama remiantis pirmiau nurodytomis sumomis, yra sumažinama procentine dalimi, kuri atitinka faktiškai sumokėtos ar mokėtinos kainos proporcingumo taisyklę.
2. Jeigu nenurodyta kitaip, taikomos galiojančios muitų mokesčių nuostatos."
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. sausio 27 d.